b'\n_START_ARTICLE_\nVuka\xc5\xa1in Mrnjav\xc4\x8devi\xc4\x87\n_START_SECTION_\nPoreklo in vzpon\n_START_PARAGRAPH_\nO poreklu Vuka\xc5\xa1ina in njegove dru\xc5\xbeine ni veliko znanega. Dubrovni\xc5\xa1ki zgodovinar Mavro Orbini (1563\xe2\x80\x941610) v svojem delu Il Regno de gli Slavi (Kraljestvo Slovanov) pi\xc5\xa1e, da je bil Vuka\xc5\xa1in sin posestnika Mrnjave iz Livna. Mrnjava se je iz Livna  preselil v Blagaj na Buni,  pritoku Neretve, od koder ga je Stefan IV. Uro\xc5\xa1 Du\xc5\xa1an poklical na svoj dvor. Po zapisu bizantinskega zgodovinarja Laonika Halkokondila iz druge polovice 15. stoletja sta imela  brata Vuka\xc5\xa1in in Uglje\xc5\xa1a Mrnjav\xc4\x8devi\xc4\x87 na Du\xc5\xa1anovem dvoru naslova to\xc4\x8daj (peharnik) in konju\xc5\xa1nik (konju\xc5\xa1ar). V primarnih virih je prvi omenjen Uglje\xc5\xa1a leta 1346 kot Du\xc5\xa1anov namestnik v Trebinju. Vuka\xc5\xa1in je prvi\xc4\x8d omenjen leta 1350 kot \xc5\xbeupan v Prilepu. Njuna sestra Jelena je bila poro\xc4\x8dena z Nikolom Radonjem, sinom sebastokratorja  Branka Mladenovi\xc4\x87a, ki je imenu srbskega carja vladal v Ohridu. Domneva se, da se je prav v tem \xc4\x8dasu za\xc4\x8delo povezovanje  Mrnjav\xc4\x8devi\xc4\x87ev z ozemljem v sedanji severni Severni Makedoniji._NEWLINE_Po smrti carja Du\xc5\xa1ana je med vladanjem njegovega naslednika Stefana Uro\xc5\xa1a V. (1355\xe2\x80\x941371) za\xc4\x8dela centralna oblast postopoma razpadati. Du\xc5\xa1anov polbrat Simeon (1359\xe2\x80\x941372) je uzurpiral oblast v Epirju in Tesaliji, kar je v Srbskem cesarstvu v 1360. letih spro\xc5\xbeilo ustanavljanje \xc5\xa1e drugih majhnih fevdalnih dr\xc5\xbeavic.  Najmo\xc4\x8dnej\xc5\xa1i fevdalec je bil nekaj \xc4\x8dasa vladar zahodnih delov Srbskega cesarstva Vojislav Vojinovi\xc4\x87, ki je bil uradno zvest carju, neuradno pa  je na svoj ra\xc4\x8dun vodil vojno proti Dubrovni\xc5\xa1ki republiki (1358\xe2\x80\x941362). Dubrov\xc4\x8dani so \xc5\xbeeleli s Srbijo \xc4\x8dimprej skleniti mir, zato se maja 1362  niso obrnili  samo  na carja Du\xc5\xa1ana, ampak tudi carico-mater Jeleno in Vuka\xc5\xa1ina, kar ka\xc5\xbee, da je bil Vuka\xc5\xa1in takrat ena od najvplivnej\xc5\xa1ih osebnosti na srbskem dvoru. Kako je v tistem \xc4\x8dasu potekalo ustvarjanje Vuka\xc5\xa1inove fevdalne posesti ni znano. Neznan je tudi njen obseg. Nenadna smrt Vojislava Vojinovi\xc4\x87a septembra 1363 je odprla prostor za nadaljnjo krepitev mo\xc4\x8di Mrnjav\xc4\x8devi\xc4\x87ev.\n_START_SECTION_\nUro\xc5\xa1ev sovladar\n_START_PARAGRAPH_\nSmrt kneza Vojislava Vojinovi\xc4\x87a se je \xc4\x8dasovno ujela z odhodom \xc5\xa1e nekaterih mogotcev iz Du\xc5\xa1anovega obobja, med njimi carjevega zeta despota Dejana in despota Jovana Oliverja. Mrnjav\xc4\x8devi\xc4\x87i so medtem sklenili nekaj strate\xc5\xa1kih zakonskih zvez, s katerimi so se zbli\xc5\xbeali z drugimi vplivnimi dru\xc5\xbeinami. Vuka\xc5\xa1in je svojo h\xc4\x8derko Olivero okoli leta 1365 poro\xc4\x8dil z \xc4\x90ura\xc4\x91em I. Bal\xc5\xa1i\xc4\x87em, glavo dru\xc5\xbeine Bal\xc5\xa1i\xc4\x87. Sina  Marka ali Andrija\xc5\xa1a je posku\xc5\xa1al poro\xc4\x8diti s princeso iz dru\xc5\xbeine \xc5\xa0ubi\xc4\x87, ki je \xc5\xbeivela na dvoru bosanskega bana  Tvrtka.  Markovo poroko je prepre\xc4\x8dil pape\xc5\xbe Urban V., ki ni dovolil, "da bi se katoli\xc5\xa1ka kneginja poro\xc4\x8dila s shizmatikom". Marko se je nato neznano kdaj poro\xc4\x8dil z Jeleno, h\xc4\x8derko vplivnega vojvode Radoslava Hlapena. Uglje\xc5\xa1a se je poro\xc4\x8dil z Jeleno (Jefimijo), h\xc4\x8derko  zakladnika Vojihne, namestnika Drame. Sorodnik Mrnjav\xc4\x8devi\xc4\x87ev je bil verjetno tudi Vlatko Paska\xc4\x8di\xc4\x87, ktitor samostana Psa\xc4\x8da. Zveze Mrnjav\xc4\x8devi\xc4\x87ev so pripomogle k ustvarjanju politi\xc4\x8dne enotnosti med oblastniki v razli\xc4\x8dnih delih cesarstva  in seveda krepitvi ugleda in mo\xc4\x8di Vuka\xc5\xa1inove dru\xc5\xbeine._NEWLINE_Po smrti kneza Vojnovi\xc4\x87a  je car Uro\xc5\xa1 izgubil podporo srbskega plemstva v Ra\xc5\xa1i, zato se je obrnil k najmo\xc4\x8dnej\xc5\xa1i dru\xc5\xbeini v tako imenovani Gr\xc5\xa1ki de\xc5\xbeeli. Vuka\xc5\xa1inu je avgusta ali septembra 1365 podelil visok naslov despota in ga nato kronal za kralja, s \xc4\x8dimer je postal njegov sovladar.  Vuka\xc5\xa1ina je kronal srbski patriarh Sava IV. z blagoslovom samega carja. Vuka\xc5\xa1inov sin Marko je bil morda isto\xc4\x8dasno konan za "mladega kralja". Vuka\xc5\xa1inov vzpon so predstavniki drugih plemi\xc5\xa1kih dru\xc5\xbein sprejeli z nezadovoljstvom, ker so se bali, da namerava izpodriniti dinastijo Nemanji\xc4\x87ev, ki se je skr\xc4\x8dila na nemo\xc4\x8dnega carja Uro\xc5\xa1a V. _NEWLINE_Car in kralj sta sprva vladala slo\xc5\xbeno, ker dokazje skupen denar, kovan v cesarskih kovnicah, in dokument iz dubrovni\xc5\xa1kega arhiva, ki pri\xc4\x8da, da sta v jeseni 1366 Uro\xc5\xa1 in Vuka\xc5\xa1in poslala v Dubrovnik skupno delegacijo pogajacev. V nadarbini sebastokratorja Vlatka Paska\xc4\x8di\xc4\x87a, samostanu sv. Nikolaja v Psa\xc4\x8di, se je ohranil izvirni skupni portret Uro\xc5\xa1a in Vuka\xc5\xa1ina. Omemba, da je Uro\xc5\xa1 Vuka\xc5\xa1inu prostovoljno podelil naslov kralja, se je ohranila v knjigi Kraljestvo Slovanov (1601) Mavra Orbina._NEWLINE_Vuka\xc5\xa1in je bil kljub zvene\xc4\x8demu naslovu dejansko samo eden od srbskih zemlji\xc5\xa1kih gospodov. Osamosvojeni velika\xc5\xa1i so nanj gledali kot na nevarnega tekmeca in uzurpatorja  in potencialno nevarnost za okrepitev centralne oblasti.  Razen tega je bil prvi srbski kralj, ki ni bil iz svetorodne  dinastije Nemanji\xc4\x87. Naslovi, ki jih je car Uro\xc5\xa1 podelil Mrnjav\xc4\x8devi\xc4\x87em, so jim dali zakonsko osnovo za \xc5\xa1irjenje njihove oblasti. Vuka\xc5\xa1in, ki se je na dokumentih podpisoval s  "kralj Srbov in Grkov", je po letu 1365 raz\xc5\xa1iril svojo oblast proti severu do Novega Brda in Pri\xc5\xa1tine, ki je bila po Orbinovem pisanju njegova prestolnica. Posedoval je tudi Skopje in  Prizren in imel velik vpliv na svoje sorodnike Bal\xc5\xa1i\xc4\x87e v Zeti in Radoslava Hlapena. Reka Vardar je najverjetneje predstavljala smo formalno mejo med posestmi Vuka\xc5\xa1ina in Uglje\xc5\xa1e. Uglje\xc5\xa1a je prav leta 1365 postal nesporni gospodar Serske kne\xc5\xbeevine, ker je Du\xc5\xa1anovo vdovo Jeleno prisilil, da se je umanila v samostan.\n_START_SECTION_\nSpori med srbskimi velika\xc5\xa1i\n_START_PARAGRAPH_\nVse ka\xc5\xbee, da sta se sovladarja Uro\xc5\xa1 in Vuka\xc5\xa1in raz\xc5\xa1la leta 1369. Po obdobju krepitve mo\xc4\x8di srbskrga plemstva po celem cesarstvu se je za\xc4\x8delo obdobje vzpona ra\xc5\xa1kega \xc5\xbeupana  Nikole Altomanovi\xc4\x87a in kneza Lazara Hrebeljanovi\xc4\x87a.  \xc5\xa0irjenje Vuka\xc5\xa1inove oblasti na sever proti z rudniki bogatemu Kosovu je spro\xc5\xbeilo spor z ra\xc5\xa1ko gospodo. Po Mavru Orbinu sta Altomanovi\xc4\x87 in Hrebeljanovi\xc4\x87 sklenila zavezni\xc5\xa1tvo proti Mrnjav\xc4\x8devi\xc4\x87em in na svojo stran dobila carja Uro\xc5\xa1a. Do prelomnega spopada med zaveznikoma in Mrnjav\xc4\x8devi\xc4\x87i  je pri\xc5\xa1lo na Kosovskem polju  leta 1369. Lazar se je \xc5\xbee na za\xc4\x8detku bitke umaknil z bojnega polja, vojska bojevitega \xc5\xbeupana Altomanovi\xc4\x87a pa je pretrpela velike izgube. \xc5\xbdupan sam se je komaj re\xc5\xa1il. Uro\xc5\xa1 in nekaj dvornih mogotcev je bilo ujetih, njihovi vojaki pa so padli._NEWLINE_Prekinitev sovladanja je pomenila razpad vseh, tudi formalnih sledi centralne oblasti v Srbskem cesarstvu.  Po letu 1369 je car Uro\xc5\xa1 povsem izginil  s politi\xc4\x8dnega prizori\xc5\xa1\xc4\x8da, Vuka\xc5\xa1in pa je vladal kot samostojen vladar. Dubrov\xc4\x8dani so Uro\xc5\xa1u  do smrti pla\xc4\x8devali davek,  aprila 1370 pa so se razen nanj neposredno obrnili tudi kralja Vuka\xc5\xa1ina, ki jim je samostojno in brez omenjanja svojega sovladarja potrdil obstoje\xc4\x8de privilegije._NEWLINE_Spori med plemstvom s se nadaljevali.  Nikola Altomanovi\xc4\x87 se je  po porazu leta 1369 s pomo\xc4\x8djo ogrskega dvora hitro opomogel. Kot nasprotnik v bitki leta 1369 in Bal\xc5\xa1i\xc4\x87ev tekmec in nasprotnik je kmalu ob\xc4\x8dutil Mrnjav\xc4\x8devi\xc4\x8dev gnev. Mrnjav\xc4\x8devi\xc4\x87i, Bal\xc5\xa1i\xc4\x87i in Dubrov\xc4\x8dani so proti njemu sklenili zavezni\xc5\xa1tvo in ga sklenili napasti. Junija 1371 je Vuka\xc5\xa1in s sinom Markom in \xc5\xa1tevil\xc4\x8dno vojsko taboril v Skadru, od koder je na\xc4\x8drtoval pohod proti Onogo\xc5\xa1tu (sedanjem Nik\xc5\xa1i\xc4\x8du).  Dolgo na\xc4\x8drtovana in nedavno sklenjena zveza je v zadnjem trenutku razpadla, ker se je Vuka\xc5\xa1in na poziv brata Uglje\xc5\xa1e odzval na osmanske gro\xc5\xbenje na vzhodni meji Serske kne\xc5\xbeevine.'